
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 30 octombrie 2013

Nr.4C-9/246

RAPORT

asupra propunerii legislative privind modificarea şi completarea Legii nr.1/2011 a Educaţiei Naţionale
 (Plx. 332/2013)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 332 din 22 octombrie 2013, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă privind modificarea şi completarea Legii nr.1/2011 a Educaţiei Naţionale.

Pentru întocmirea raportului, Comisia a analizat avizul Consiliului Legislativ şi  avizul Consiliului Economic şi Social.

Propunerea legislativă are ca obiect de reglementare modificarea alin. (2) şi (3) ale art. 96 din Legea educaţiei naţionale nr. 1/2011, cu modificările şi completările ulterioare, în sensul ca reprezentantul elevilor din unităţile de învăţământ să poată participa la şedinţele consiliului de administraţie în calitate de membru deplin, cu drept de vot, nu doar cu statut de observator, cum este în prezent reglementat. 


2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din totalul de 29 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.

În şedinţa din 24 septembrie 2013, Comisia a analizat o propunere legislativă cu un conţinut identic (Plx. 261/2013), care, în urma dezbaterilor, a fost respinsă.


În urma dezbaterii, în şedinţa din 29 octombrie 2013, Comisia a propus, cu unanimitatea voturilor celor prezenţi, respingerea propunerii legislative, din următoarele motive:


- având în vedere că pentru luarea deciziilor consiliului de administraţie al unităţilor de învăţământ preuniversitar sunt necesare anumite cunoştinţe şi o pregătire minimă prealabilă a membrilor acestuia, este recomandabil ca elevul să participe doar în calitate de observator, neavând competenţa şi experienţa necesară pentru a-şi exprima opţiunea prin vot;

- totodată, s-a avut în vedere că responsabilitatea unui cetăţean major survine după împlinirea vârstei de 18 ani. 



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

